62017TJ0370_RES
Asia T-370/17
KPN BV
vastaan
Euroopan komissio
Unionin yleisen tuomioistuimen tuomio (kahdeksas jaosto) 23.5.2019
Kilpailu – Yrityskeskittymät – Alankomaiden televisio- ja televiestintäpalvelumarkkinat – Kaiken itsenäiselle taloudelliselle yksikölle kuuluvan toiminnan hoitava yhteisyritys – Päätös, jossa yrityskeskittymä todetaan sisämarkkinoille soveltuvaksi ja ETA-sopimuksen mukaiseksi – Sitoumukset – Merkitykselliset markkinat – Vertikaaliset vaikutukset – Ilmeinen arviointivirhe – Perusteluvelvollisuus
Yrityskeskittymät – Komission suorittama tutkinta – Taloudellisten seikkojen arviointi – Harkintavalta – Tuomioistuinvalvonta – Ulottuvuus – Rajat
(SEUT 256 artikla; neuvoston asetuksen N:o 139/2004 2 ja 8 artikla)
(ks. 57–60 ja 106–108 kohta)
Yrityskeskittymät – Komission suorittama tutkinta – Merkityksellisten markkinoiden määrittely – Määrittelyperusteet – Tuotteiden korvattavuuden käsite
(Neuvoston asetus N:o 139/2004; komission asetuksen N:o 802/2004 liite I; komission tiedonannon 97/C 372/03 15 ja 17 kohta)
(ks. 61–63, 68–71 ja 76 kohta)
Yrityskeskittymät – Komission suorittama tutkinta – Merkityksellisten markkinoiden määrittely – Komission aikaisemmalla päätöskäytännöllä ei ole merkitystä
(Neuvoston asetus N:o 139/2004)
(ks. 79 ja 80 kohta)
Yrityskeskittymät – Yhteismarkkinoille soveltuvuuden arviointi – Komission suorittama tutkinta – Kilpailua rajoittavien vaikutusten arviointi – Vertikaaliset vaikutukset – Sen arvioiminen, miten todennäköistä on, että keskittymä johtaa tuotantohyödykemarkkinoiden sulkemiseen ja aiheuttaa siten kilpailua rajoittavia vaikutuksia – Arviointiperusteet – Valmiudet estää merkittävästi tuotantohyödykkeiden saantia – Merkittävä markkinavoima tuotantoketjun alkupään markkinoilla
(Neuvoston asetuksen N:o 139/2004 2 artikla; komission tiedonannon 2008/C 265/07 20, 31, 32 ja 35 kohta)
(ks. 109, 110, 113–115 ja 118–120 kohta)
Toimielinten säädökset, päätökset ja muut toimet – Perustelut – Perusteluvelvollisuus – Ulottuvuus – Yrityskeskittymiä koskevien sääntöjen soveltamisesta tehty päätös – Päätös, jolla keskittymä hyväksytään
(SEUT 296 artikla; neuvoston asetus N:o 139/2004)
(ks. 138–140 kohta)
Kumoamiskanne – Kanneperusteet – Perustelujen puuttuminen tai puutteellisuus – Aineellista lainmukaisuutta koskevasta perusteesta erillinen peruste
(SEUT 263 artikla ja SEUT 296 artikla)
(ks. 141 kohta)
Tiivistelmä
Unionin yleinen tuomioistuin ratkaisi 23.5.2019 antamallaan tuomiolla KPN v. komissio (T-370/17) kanteen Euroopan komission 3.8.2016 tekemästä päätöksestä C(2016) 5165 lopullinen, jolla yrityskeskittymä, jonka avulla Vodafone ja Liberty Global (jäljempänä ilmoituksen tekijät) pyrkivät hankkimaan yhteisen määräysvallan kaikkea itsenäiselle taloudelliselle yksilölle kuuluvaa toimintaa hoitavassa tietoliikennealan yhteisyrityksessä Alankomaissa, todettiin sisämarkkinoille soveltuvaksi ja ETA-sopimuksen mukaiseksi. Kantajana oleva alankomainen yritys on ilmoituksen tekijöiden kilpailija, joka toimii muun muassa televisiopalvelujen tarjoamiseen käytettävien kaapeliverkkojen alalla Alankomaissa. Se vaati kanteessaan kyseisen päätöksen kumoamista. Kanne koski erityisesti vertikaalisia kilpailuongelmia televisiosisällön jakeluketjussa.
Unionin yleinen tuomioistuin otti ensin kantaa kanneperusteeseen, joka koski ilmeistä arviointivirhettä merkityksellisten markkinoiden määrittelyssä. Unionin yleinen tuomioistuin muistutti, että sen määrittämiseksi, kuuluvatko kaksi tuotetta tai palvelua samoille markkinoille, on tutkittava ennen muuta asiakkaiden näkökulmasta, pidetäänkö niitä keskenään vaihdettavissa tai korvattavissa olevina niiden ominaisuuksien, hinnan ja käyttötarkoituksen vuoksi. Käsiteltävässä asiassa unionin yleinen tuomioistuin katsoi, että komissio ei tehnyt ilmeistä arviointivirhettä, kun se ei segmentoinut pidemmälle maksullisten premium-urheilukanavien tukkutarjonta- ja -hankintamarkkinoita, kun otetaan huomioon, että nämä kanavat ovat televisiopalvelujen vähittäistason tarjoajien kannalta tarkasteltuna keskenään korvattavia, koska ne kilpailevat samanlaisista asiakkaista ja sisällöistä.
Tämän jälkeen unionin yleinen tuomioistuin tutki, tehtiinkö riidanalaisessa päätöksessä ilmeinen arviointivirhe, joka koski yrityskeskittymän vertikaalisia vaikutuksia ja erityisesti tuotantohyödykkeiden saannin estämistä maksullisten premium-urheilukanavien tukkutarjonta- ja -hankintamarkkinoilla. Aluksi unionin yleinen tuomioistuin muistutti, että ei-horisontaalisia sulautumia koskevien suuntaviivojen mukaan tuotantohyödykemarkkinoiden sulkemisesta on kyse silloin, kun uusi yksikkö rajoittaisi keskittymän jälkeen todennäköisesti mahdollisuutta saada tuotteita tai palveluita, joita se olisi toimittanut, jos keskittymää ei olisi toteutettu. Arvioidessaan, kuinka todennäköistä on, että keskittymä johtaa tuotantohyödykemarkkinoiden sulkemiseen ja aiheuttaa siten kilpailunvastaisia vaikutuksia, komission on tutkittava aluksi, olisiko keskittymän tuloksena syntyvällä yrityksellä sulautumisen jälkeen valmiudet estää huomattavassa määrin tuotantohyödykkeiden saantia, ja toiseksi, kannustaisiko se keskittymän tuloksena syntyvää yritystä estämään tuotantohyödykkeiden saantia, ja kolmanneksi, olisiko markkinoiden sulkemiseen tähtäävällä strategialla merkittävä haitallinen vaikutus kilpailuun tuotantoketjun loppupäässä. Nämä kolme edellytystä ovat kumulatiivisia, joten yhden edellytyksen täyttymättä jääminen riittää sulkemaan pois riskin kilpailunvastaisesta tuotantohyödykemarkkinoiden sulkemisesta. Ensimmäinen näistä edellytyksistä täyttyy vain, jos yrityskeskittymän tuloksena syntyvällä vertikaalisesti integroituneella yrityksellä on merkittävää markkinavoimaa tuotantoketjun alkupään markkinoilla eli käsiteltävässä tapauksessa maksullisten premium-urheilukanavien tukkutarjontamarkkinoilla. Unionin yleinen tuomioistuin katsoi, että komissio ei tehnyt ilmeistä arviointivirhettä, kun se totesi riidanalaisessa päätöksessä, että yrityskeskittymän tuloksena syntyvä yksikkö ei kykene toteuttamaan tuotantohyödykemarkkinoiden sulkemiseen tähtäävää strategiaa, koska sen markkinaosuus kyseisillä markkinoilla on alle 10 prosenttia.